साम्प्रदायिक सद्भाव की मिसाल कायम करने वाली कहानी ‘धरम री धजा’ ‘मानव’ होने को ही सबसे बड़ा धर्म घोषित करती है। लेखक के प्रश्न ‘‘कुण चालतो रैयो’’ का उत्तर देना आज के संकीर्ण इंसान के लिए बहुत बड़ी चुनौती है। ‘सरपंची रो साच’ में कलाकार राजनीति की गंदगी मिटाने के लिए आज के सजग और शिक्षित युवाओं का आह्वान करता है। ‘गोमती री गंगा’ में गोमती का दायित्वबोध और संघर्ष प्रभावित करता है। उसकी ‘गैली बेटी’ के द्वारा माँ को मारने वाले पिता की हत्या कर देना तो नैतिकता के रूढ़ मानदण्डों को ध्वस्त करता हुआ ‘गैला कौन’ ‘नैतिकता क्या’ ? जैसे कई प्रश्न हमारे सामने खडे़ करता है। यह कहानी लेखक के मनोविज्ञान की समझ का सशक्त उदाहरण है। कहानी ‘घर री भींत’ मानवता के आंगन में हरदिन खड़ी होने वाली दीवारों को सिरे से खारिज करती है। कहानी ‘सेवा रा मेवा’ सेवा कार्यों का सच प्रकट कर इंसान के दोगलेपन को सामने लाती है। ‘हेत री सूळ’ इंटरनेट के मोह में फंसी नई पीढ़ी के मोह-भंग की कहानी है।